Villy Søvndal (SF), 2002-01-30:
Der er store europæiske dagsordener i øjeblikket.
De vigtigste spørgsmål er efter SF's opfattelse EU's udvidelse og Europa som modvægt mod den amerikanske dominans på verdensscenen.
Politik drejer sig om evnen til at prioritere de vigtige spørgsmål, og den vigtigste dagsorden, vi ser for os lige nu, hedder som overskrift: Hvordan sikrer vi en hurtig og retfærdig udvidelse med ansøgerlandene uden A- og B-medlemslande, og uden at Sølvtæppet gennem Europa fastholdes og cementeres?
Det drejer sig om ansøgerlandenes borgeres ret til at søge arbejde, også i de nuværende medlemslande; det drejer sig om, at de nuværende medlemslande får ryddet op i de eksisterende landbrugsstøtteordninger og sikrer, at de nye medlemslande får deres del af nye landbrugsordninger og ikke de 10-årige overgange, der diskuteres p.t.; det gælder i forhold til den nye fordeling af de strukturmidler, der selvfølgelig skal flyttes til de lande og de regioner, der er de nye fattige, mindst begunstigede efter EU's udvidelse.
Den næste vigtige dagsorden er at sikre et stærkere udenrigspolitisk samarbejde i EU med særlig vægt på menneskerettigheder og demokrati, miljø og udvikling som en modvægt mod den totale amerikanske dominans på verdensscenen, specielt i en periode, hvor USA i stigende grad opsiger internationalt samarbejde til fordel for at varetage rent amerikanske interesser.
Det er alt sammen områder, hvor EU i dag optræder
langt mere progressivt end USA.
Vi vil presse på for at forstærke Europas frigørelse fra lillebrorrollen i forhold til USA.
Ikke for at EU skal overtage rollen som en traditionel stormagt, men netop for at sikre en europæisk progressiv rolle i verden.
Derfor er det for SF også mere spændende at diskutere indholdet frem for formen.
Europaministeren sagde, at konventet skal diskutere procedure, ikke substans - altså politisk indhold - hvis jeg fik det noteret rigtigt.
Det er jeg uenig i.
Konventet er i øvrigt frit til at diskutere de spørgsmål, som konventet vælger at diskutere.
Den afgørende debat i Europa er en politisk debat om, hvor man synes Europa skal bevæge sig hen.
Ud over debatten om udvidelsen og debatten om at sikre et stærkere udenrigspolitisk samarbejde i EU har vi nogle dagsordener, der drejer sig om miljø, afskaffelse af landbrugsordninger, afvikling af skadelige stoffer i vores dagligdag, en fremsynet energipolitik, der bygger på nogle af de ting, den forrige danske regering stod for i modsætning til den nuværende, forbrugerrettigheder i forbrugerpolitikken, transportpolitik osv.
Så drejer det sig for os om solidaritetsområder som social sikring, sikring af et højt beskyttelsesniveau på arbejdsmiljøområdet osv.
, osv.
Og så drejer det sig selvfølgelig også om demokratidiskussionen og konventdiskussionen.
Det er også derfor, at vi så vil adskille os i forhold til de højrenationale, der har en ypperlig repræsentant i hr. Peter Skaarup, som bliver konventmedlem sammen med de andre højrenationale, vi har i Europa, Le Pen, Jörg Haider osv.
Det er jo en helt anden tilgang til EU.
Derfor er diskussionen om et kompetencekatalog også langt sværere, end den lyder.
Vi er tilhængere på afgørende områder såsom et udenrigspolitisk samarbejde, et stærkere miljøsamarbejde, stærkere solidaritet, et langt stærkere og mere forpligtende europæisk samarbejde.
Det er, fordi vi er et venstrefløjsparti, der er optaget af de spørgsmål.
Hr. Peter Skaarup som højrenationalismens ypperste repræsentant i Danmark er selvfølgelig optaget af en ganske anden dagsorden.
Men det er der ikke noget underligt i, det er, fordi politik skiller efter anskuelser.
For at understrege, at det er en politisk dagsorden, det drejer sig om, skal jeg på vegne af SF fremsætte følgende: Forslag til vedtagelse »Folketinget opfordrer regeringen til frem til næste regeringskonference at arbejde for, - at sikre udvidelsesprocessen med ansøgerlandene uden forsinkelse og på retfærdige vilkår, - at sikre et forstærket europæisk udenrigspolitisk samarbejde med særlig vægt på menneskerettigheder, demokrati, miljø og økonomisk udvikling som en modvægt imod den amerikanske dominans, - at sikre et forstærket samarbejde om ikke-militær sikkerhedspolitik som en modvægt imod militariseringen af sikkerhedspolitikken, - at arbejde for større åbenhed, demokrati og gennemsigtighed i beslutningsprocesserne, og - at styrke politiske tiltag som modvægt imod spekulation, miljømæssig og social dumping.«